
KUĆNE/OBITELJSKE ZADRUGE U POŽEŠTINI 


Sažetak 

Na temelju izvornih dokumenata arhiva u Požegi te opisa suvremenika 
(Piller-Mitterpacher -18 st v K. Adžić -19. st., I. Čakalić - 20. st.) te ankete iz 80- 
ih godina 20. st. autor sustavno opisuje zadruge te uzroke njihova raspadanja 
koncem 19. i na početku 20. st. Taj je proces počeo ukidanjem feudalnih odnosa 
1848., a završio 1918., kada su gotovo sve zadruge nestale. Težište je stavljeno 
na promjene u robno-novčanim odnosima građanskog društva te na potajne 
diobe zadruga koje se nisu provodile u zemljišnim knjigama, što je izazivalo 
teškoće u plaćanju poreza, sudskom uredovanju, velikim troškovima i uopće 
u siromašenju sela. Na koncu pokazuje kako su se prema zadrugama i njiho¬ 
vim nekretninama negativno odnosile socijalističke vlasti nakon 1945., koje su 
njihovom likvidacijom nastojale stvoriti plodno tlo za osnivanje seljačkih rad¬ 
nih zadruga, koje su bile kopije sovjetskog kolhoznog sustava u kolektivizaciji 
poljoprivrede. 

Ključne riječi: kućne/obiteljske zadruge; Požeština; dioba; nestajanje. 

Uvodno objašnjenje 

Pod pojmom zadruge kriju se četiri slična, ali ipak različita, značenja. Prvo je 
kućna/obiteljska ili porodična zadruga; drugo je stručna, interesna proizvođačko- 
potrošačka ili kreditna; treće seljačka radna zadruga (SRZ) i četvrto opća poljodjel¬ 
ska zadruga (OPZ). Nažalost, to dosad u našoj znanstvenoj literaturi, kako povije¬ 
snoj, tako i pravnoj, ekonomskoj, sociološkoj ili etnološkoj, nije dovoljno razrađeno. 
Tako primjerice i najnovija enciklopedija ima samo dvije natuknice, tj. zadruga obi¬ 
teljska i zadruga poljoprivredna. 1 Prva je nepotpuna i obrađena je samo s etnološkog 
stajališta, a povjesničari i pravnici nazivaju je kućnom, a sociolozi porodičnom. 2 U 
mojoj knjizi o zadrugama tu sam zadrugu isključivo nazvao kućnom (Pavličević, 
1989., 8), a dodao sam i odrednicu „hrvatska" s obzirom na to da su one samo u 
Hrvatskoj i Slavoniji, odnosno na području bivše Vojne krajine, pravno normirane 


1 Hrvatska enciklopedija, sv. 11, Zagreb, 2009., 654. Obrađen je pojam udruga (str. 147). 

2 Uredništvo Enciklopedije smatra još uvijek da su zadruge isključiva domena etnologa, iako su povje¬ 
sničari, pravnici i sociolozi mnogo više pisali o njima. Sociolozi npr. u Sociologiji sela koju je nekoć 
uređivao Stipe Šuvar zadrugu isključivo nazivaju porodičnom, a etnolozi u Republici Hrvatskoj samo 
obiteljskom. 

u više zakona. 3 Doista, u navedenoj enciklopediji postoji i pojam zadrugarstvo koji 
se odnosi na proizvođačko-potrošačko-kreditno zadrugarstvo. 4 Međutim, sasvim je 
ispušteno seljačko radno zadrugarstvo (SRZ) sovjetskog, kolhoznog tipa. 5 Isto tako 
dosad se malo znalo o općim poljoprivrednim zadrugama (OPZ) koje su djelovale 
nakon likvidacije SRZ-a, a prije uključivanja u poljoprivredno-industrijske kombina¬ 
te (PIK-ove) kao neki modernizirani oblik sovjetskih sovhoza. 6 U mojoj drugoj knjizi 
o zadrugama (Pavličević, 2010.) obuhvaćeni su svi spomenuti oblici zadrugarstva. 
Pod pojmom Požeština uzimamo ovdje samo Požešku dolinu, bivši kotar ili do 1991. 
općinu, komunu Požega, do 1992. nazivanu i Slavonska. 7 

Za zadrugu su se u prošlosti rabili i pojmovi družina, skupčina, kuća, velika 
kuća, velika familija, korta i patrijarhalni život. U tim velikim zajednicama, prošire¬ 
nim obiteljima, živjeli su od najstarijih vremena Hrvati, drugi južnoslavenski narodi, 
ali i susjedi neslaveni, poput Albanaca. Na zadruzi se temeljio feudalni način proi¬ 
zvodnje, potrošnje i života, ali i njemu srodan feudalno-vojnički u krajinama, pogla¬ 
vito onoj Hrvatsko-slavonskoj. Po ukidanju feudalnih odnosa 1848. i krajiških nakon 
1881. 8 , kad su red i poredak održavali feudalni gospodari ili krajiška zapovjedništva, 
počinje sve ubrzanije nestajanje zadruga i diobama se pretvaraju u obiteljska, ino¬ 
kosna gospodarstva. Taj proces traje do konca 19. i proteže se do sredine 20. st., a 
negdje i dalje (Pavličević, 2010., 176-180 i 216-218). 

Sto su to kućne ili obiteljske zadruge i što o njima znamo? 

Već prije dvadesetak godina odgovorio sam na sva teoretska pitanja u vezi s 
kućnim zadrugama, tj. što su to zadruge, kad su nastale, kako su se razvijale, kakve 
sve vrste zadruga postoje, kakav je njihov unutarnji ustroj, kolike su bile brojne, 
odnosno koliko su članova, zadrugara, imale te posebno što su o zadružnom živo- 


3 Do 1902. u Hrvatskoj i Slavoniji doneseno je desetak zadružnih zakona. Od toga su tri bila krajiška. 
U Kneževini Srbiji zadružna se problematika tretirala u jednom zakonskom aktu, dok ih u Dalmaciji 
te Bosni i Hercegovini i nije bilo. Zbog toga sam obje svoje knjige o zadrugama naslovio kao hrvatske 
kućne zadruge. 

4 Pod utjecajem iz Njemačke i Slovenije te poticanjem Katoličke crkve od druge polovice 19. st. u Hrvat¬ 
skoj postoji pokret zadrugarstva koji kasnije potiče i Hrvatska seljačka stranka i Seljačka sloga. Takve 
su zadruge postojale u svim večim selima u Požeškoj županiji. U populariziranju tih zadruga isticali 
su se požeški odvjetnici Emil Tanay te dr. Đuro Kuntarić, koji je 1939. u Požegi objavio knjigu Zadru¬ 
garstvo. 

5 Naziv kolhoz preuzet je iz ruskog jezika, a značio je kolektivnoje hazjajstvo, tj. zajedničko gospodarstvo. 
U Kotaru Požega bilo ih je osnovano pedesetak do 1953., kad su bile ukinute (vidi Požeški leksikon, 
1977., 281). 

6 Prema ruskom sovjetskoje hazjajstvo, tj. državno gospodarstvo. 

7 Do 1918. Požeška je županija obuhvaćala Novsku, Pakrac, Daruvar, Novu Gradišku i Brod, te se do 
toga doba razmatra i to područje. 

8 Proces razvojačenja Vojne krajine počeo je 1871. i nastavljen je 1881., kad je konačno Krajina vraćena 
Hrvatskoj, a od 1883. taj je dio slavonske Posavine u sastavu Požeške županije. 


2 





Radovi Zavoda za znanstveni i umjetnički rad u Požegi, 1(2012), str. 1-19 
D. Pavličević : Kućne/obiteljske zadruge u Požeštini 


tu napisali strani istraživači i kako su opisane u hrvatskoj književnosti (Pavličević, 
1989.). Analizirani su svi hrvatski zadružni zakoni, kako u građanskom dijelu, tako i 
u Vojnoj krajini, uzroci nestajanja zadruga, tajne diobe i odraz zadružne problemati¬ 
ke na razvoj seljačkoga gospodarstva i hrvatskoga društva uopće. Dakle, prva knjiga 
obuhvaća razdoblje do 1881., kad je Vojna krajina vraćena matici zemlji - Hrvatskoj 
i Slavoniji. Iako su zadruge postojale i u Dalmaciji, u Dubrovačkoj Republici te kod 
Hrvata i Srba u Bosni i Hercegovini, one nisu posebno razmatrane. Naravno da su 
tu i zadruge u Požeškoj županiji. Kotaru i uopće u Požeškoj kotlini i Slavoniji (Pa¬ 
vličević, 1989.). 

Nakon prekida od dvadesetak godina vratio sam se kućnim zadrugama od spo¬ 
menute 1881. do gotovo naših dana, ali u istraživanje su uključeni i krajevi u kojima 
žive Hrvati, npr. u Bosni i Hercegovini, zatim Hrvati i Srbi u Dalmaciji te Hrvati u 
Konavlima kao sastavnom dijelu Dubrovačke Republike. Uz kućne, obrađene su i 
sve druge zadruge. Težište je stavljeno na Slavoniju, gorske dijelove Hrvatske i Ko- 
navle, gdje su se zadruge najduže zadržale, odnosno na krajeve koje najbolje pozna¬ 
jem, poput naše Požeštine, gdje su iskorišteni prilično bogati fondovi Hrvatskoga 
državnog arhiva u Zagrebu i njegova područnog odjeljenja u Požegi. 9 Iz godine u 
godinu prati se rastroj zadruga, tajne diobe i sudski procesi oko toga, rad diobenih 
povjerenstava te katastara i gruntovnica. Tu su i saborske rasprave o potrebi uspo¬ 
ravanja dioba, o njihovu odrazu na osiromašivanje seljaštva, njihovo iseljavanje te 
useljavanje stranaca. 

Za Požeštinu je važno da su podrobnije obrađene određene diobe i sporovi oko 
toga, izvještaji županijskih organa, opisi koje su ostavili pojedinci poput bistroga i 
obrazovanog seljaka kakav je bio Ivo Čakalić iz sela Doljanovaca te anketari koje mi 
je uputio pokojni Filip Potrebica i moj bivši učenik profesor Mato Nosić. 

Kako bismo se pobliže upoznali sa sastavom zadruga i njihovim ustrojem, nači¬ 
nom proizvodnje, potrošnje, zajedničkim životom i običajnim pravom u njima, na¬ 
vest ćemo nekoliko definicija kućne zadruge. Najpoznatiji stručnjak koji se kao prav¬ 
nik bavio zadrugama na početku 20. st. bio je dr. Ivan Strohal, koji piše: „Zadruga 
definira se obično kao zajednica (skupina) znatnog broja ljudi pače kao zajednica od 
nekoliko porodica; definira se ona tako, kao da se u tome, što je taj broj dosta velik, 
sastoji čitavo biće, čitava priroda zadruge." (Pavličević, 1989., 19). Artur Mayer, Za¬ 
grepčanin koji je u inozemstvu obranio tezu o zadrugama, to čini ovako: „Zadruga 
je, uzevši uopće, seljačko porodično gospodarstvo, u kome krvni rođaci žive u istoj 
kući, 10 imaju zajedničko vlasništvo i pod vodstvom jednoga izabranoga kućnog gos- 


9 Hrvatski državni arhiv u Zagrebu ima područne odjele u Požegi i Brodu. Dokumente o zadrugama 
stavili su mi na raspolaganje pok. Rudolf Heli sredinom osamdesetih godina 20. st. i nedavno Tomi¬ 
slav Radonić, obojica voditelji Odjela u Požegi. 

10 U zadruzi nisu živjeli uvijek samo rođaci, nego i sluge, zetovi, uzadruženici i u Vojnoj krajini oni koji su 
bili „prikomandirani" kako ona ne bi izumrla. Bili su to mlađi muškarci, koji su zapravo bili domazeti. 

podara nepodijeljeno imanje i zemlju zajednički, ravnopravno obrađuju i uživaju.' 7 
(Pavličević, 1989., 23). U prvoj knjizi o kućnim zadrugama zaključio sam „...da je 
kućna zadruga, stara, patrijarhalna ustanova 11 u kojoj živi više obitelji i naraštaja; 
ravnopravna zajednica života, rada, autarhične proizvodnje 12 i potrošnje na zajed¬ 
ničkom imanju kojim rukovodi demokratski izabran starješina, a upravlja skupština 
svih odraslih, punopravnih zadrugara." (Pavličević, 1989., 23). 

Prvi opis zadružnog života u Požeškoj županiji (1782.) 

Jedan od prvih, ali svakako i ponajbolji opis zadružnog života, potječe iz Po¬ 
žeške županije (Matić, 1951., 544). Objavili su ga na latinskom jeziku budimski pro¬ 
fesori Piller i Mitterpacher, a preveli u novije vrijeme naši znanstvenici. 13 Iz njega 
doznajemo mnogo o vlasničkim odnosima i brojnosti u zadruzi, u njezinu ustroju, 
načinu vođenja i upravljanja, o ulozi žena, načinu blagovanja, o kućanstvu i stanova¬ 
nju. Npr. o zemlji, brojnosti i starješini pišu: „Zemlje, što su im dodijeljene, 14 nikada 
se ne dijele među sinove, niti se sinovi po očevoj smrti razilaze, 15 te zbog toga često 
stanuje zajedno u istoj kući po dvadeset bračnih parova i sačinjavaju jednu obitelj, a 
ponajviše žive zajedno bez svađe. 16 Na čelu kućnoj zadruzi postavljaju zajedničkim 
glasovanjem onoga, za koga misle da umije bolje upravljati od drugih, 17 i zovu ga 
starješinom; kod toga izbora najviše paze na mišljenje i preporuku pokojnoga pret¬ 
hodnika, te se počesto događa, da koji je po godinama mlađi od drugih, postane po 
ugledu starješina. Njega svi paze kao oca i poštuju kao starješinu, no ipak, ako se ili 
slabo brine za kućne poslove ili ako ne umije sačuvati mir među ukućanima ili ako 
zapane u pogreške, često ga skinu, a ako se opre, stjeraju ga u red, prizvavši se na 
vlastelina." 18 

Podroban je i opis poslova koje obavljaju žene na čelu s gazdaricom: „Kojoj se 
naredi, da upravlja kućom i da bude domaćica, ona razdjeljuje poslove među žene 


11 Naziv patrijarhalna ustanova rabio se do šezdesetih godina 19. st., kad se prihvaća kao službeni naziv 
zadruga. 

12 Zadruga je bila samozadovoljavajuća zajednica koja je gotovo sve proizvodila, a kupovala je samo sol, 
petrolej, svilu i rijetke industrijske proizvode. 

13 To je prvi učinio Tomo Matić, koji je rođen 1874. u Brodu, ali je škole pohađao u Kutjevu i Požegi i 
osjećao se Požežaninom. Objavio je djelomični prijevod u Zborniku za narodni život i običaje JAZU, knj. 
35, Zagreb, 1951. Cjelokupni rukopis objavljen je u prijevodu Stjepana Sršena u Požegi 1951. 

14 Feudalac je kao vlasnik davao kmetskoj zadruzi na obradu tzv. urbarsku ili selišnu zemlju od koje je 
podanik morao davati dio priroda gospodaru. 

15 U tome je razlika između zadružnog, običajnog i rimskog prava, gdje jedan sin ostaje na imanju, a 
drugi odlaze. 

16 Putopisci su tu pomalo idealizirali zadrugu kao društvo bez svađa i sukoba. 

17 Na temelju načina izbora pravnici su smatrali da je zadruga počivala na demokratskim načelima 
upravljanja. 

18 U feudalno doba sporove je rješavao vlastelin preko svojih upravitelja ili španova. U Vojnoj krajini to 
je radio satnik, a u građansko doba od 1848. načelnik općine. 

i između njih redom uzima sebi pomoćnice za priređivanje jela, pečenje kruha, mu- 
zenje krava, itd.; njezina je također briga, da ništa ne ponestane djeci u kući i pasti¬ 
rima izvan kuće. Na ženama je glavna briga pripraviti odjeću sebi, mužu i djeci, pa 
udovama ako ih ima u kući. Jer za odjeću se ništa ne nabavlja od zajedničkih novaca, 
izuzev vunu, koju su ponajviše prisiljeni kupovati od stranaca. Za lan pak ne brinu 
se sve žene zajednički, nego svaka napose, i zato se također ženama daje za sijanje 
lana komad zemlje, koliko se čini da odgovara potrebama svake žene." 19 

Tu je i opis izgleda zadružne kuće i kućara ili kijera: „Kuća je dugoljasta oblika, 
a s pročelja je u sredini natrag uvučena, i tu se nalazi trijem. U trijem izlaze troja vra¬ 
ta: jedna u sredini, na koja se ulazi u kuhinju, druga dvoja vrata su s jedne i druge 
izbočene strane trijema, jedna je strana određena za primanje gosta, koji se namjeri, 
a druga za blagovaonicu, koja je zajednička za sve ukućane, te se u njoj sastaju do¬ 
maći muškarci i žene i svršavaju poslove, koji se mogu raditi kod kuće ili po danu ili 
uvečer pri svijetlu. To je također jedina soba koja se za zimskih mjeseci grije, nalo¬ 
živši vatru u peći, jer noćuju u hladnom. Ako kućni gazda ima ili sinova oženjenih, 
sagrade se odijeljeno, no ipak unutar iste ograde za pojedine bračne parove posebne 
spavaće sobe, u kojima mogu spremiti svoje stvari i imati ih sami za sebe." 20 

Adžićevo svjedočanstvo o zadrugama 

Fra Kajo Adžić Pleterničanin, koji je također rođen u jednoj kućnoj zadruzi, piše 
općenito o problemima hrvatskog sela i seljaka u drugoj polovici 19. st. Bilo je to 
petnaestak godina nakon ukidanja kmetske zavisnosti 1848., kad su se zadruge po¬ 
čele raspadati, dijeliti bilo tajno, bilo javno. On, za razliku od prethodnog opisa, vidi 
i neke slabosti i probleme zbog kojih narod siromaši. Kao svećenik zapaža i neke 
prednosti zajedničkog života i ulogu starješine ne samo kao prvoga među jednaki¬ 
ma, ne samo njegovu gospodarsku ili upravnu nego i duhovnu ulogu u zadruzi. Ad¬ 
žić hvali zajednicu u kojoj je narod „slavjanski" 21 oduvijek živio u feudalizmu pod 
budnim okom vlastelina kojega je u zadruzi predstavljao „kućni gospodar" ili star¬ 
ješina, koji je u zadruzi imao ulogu „božjeg u kući namjestnika". 22 Njegov je zadatak 
bio da drži kao „otac svoju družinu u liepom redu i zaptu" (Pavličević, 1995., 75-76). 


19 Najčešće je snaha kao miraz, dotu ili osebunjak donijela u zadrugu ne samo „kravicu i ladicu" (škri¬ 
nju) nego i svoju osebujnu zemlju na kojoj je mogla sijati lan i konoplju te presti i tkati za svoj uži dio 
obitelji. 

20 To su kućari, kijeri, komorice, vajati koji su u nizu građeni u dvorištu, a bilo ih je i u većim zadružnim 
kućama, npr. na katu. Zadruge su izvan sela, obično uz rub šume, imale i svoje stanove, tj. kuću, toro¬ 
ve, obore, vrt, đeram i tu bi po godinu dana živio jedan zadružni par pazeći na svinje, stoku, perad i 
drugo. 

21 Adžić se kao ilirac i franjevac još uvijek služio zajedničkim nazivom slavjanski koji je obuhvaćao Hrva¬ 
te, Slavonce, Dalmatince, Srbe, Crnogorce. 

22 Zadružni je starješina u zajednici često imao ulogu svećenika koji je krstio kruh, počinjao blagovanje 
molitvom, obdržavao vjerske blagdane i svečanosti itd. 

Kajo Adžić idealizira život u zadruzi u doba dok su one bile stabilne u feudal¬ 
nom društvu, a zatim govori kritički o pojavi individualizma i nesloge u novom 
polugrađanskom, zapravo prijelaznom društvu. Zanimljiv je njegov opis odlaska 
staroga starješine koji u poznim godinama, kad više ne može voditi zadrugu, pred¬ 
laže svoga nasljednika. Taj nakon ukopa i karmina saziva sve odrasle zadrugare, 
ponavlja želju prethodnika, odaje mu počast i u svom nastupnom govoru poziva 
svu čeljad na suradnju te obečava rad, red i napredak. Starješina je, prema Adžiču, 
trebao biti primjer svima zadrugarima i „išao bi s družinom k poslu, njima bi u radu 
i pomnjivosti prednjačio, i zajedno s njimi krušac blagovao, od kučnog dohodka i 
potroška sdušni bi račun brači davao". Tada bi zadruga „pjevajuč k poslu išla, i kao 
u kakvom raju blaženi život provodila." (Pavličevič, 1995., 76). 

Tako je bilo, po njegovu mišljenju, u prošlosti, ali ne u vremenu koje opisuje, tj. 
1863. godine. 23 Tada pomalo razočarano uopčuje kako više nema „ni poslušnosti, ni 
ljubavi" ni kod družine ni kod gospodara, ljudi više nisu kreposni i pobožni nego su 
postali „podani različitim opačinam, kao ti: lienosti, nemarnosti, sebičnosti, pijan¬ 
stvu, psovkam, a gdjekoji i istoj bludnosti". Više družinari ne gledaju korist zajedni¬ 
ce nego svaki gleda kako nešto samo za sebe „dobije i zasluži, a za kuću i kućansko 
dobro najmanje im je briga: ostalo propalo". 24 Neki bježe raditi izvan kuće, drugi u 
razne službe, poglavito u pandure, i više nema tko raditi u zadruzi. On je izvanred¬ 
no zapazio razlike u ponašanju, u načinu proizvodnje i potrošnje, zatim potankosti 
u vezi s novčanim odnosima koji su razarali zadrugu, ali kao suvremenik nije mogao 
shvatiti uzroke svemu tome. Zbog toga je primijetio samo posljedice, a to su da je 
Slavonac, umjesto gospodar, postao sluga u svojem i na svojem usprkos tome što 
ima „krasnih zemaljah, vinogradah i šljivikah". Uza sva ta bogatstva Slavonijom će 
uskoro zavladati „velika bogčija" (Pavličević, 1995., 76-77). 

Diobe i nestajanje kućnih zadruga potkraj 19. i u početku 20. stoljeća 

Prema godišnjim izvješćima koja su hrvatsko-slavonskoj zemaljskoj vladi slale 
uprave svih osam županija, možemo pratiti ubrzan rastroj tih stoljetnih zajednica 
našega sela. 25 U razdoblju od donošenja posljednjeg Zakona o zadrugama iz 1889. do 
donošenja njegove dopune u Zadružnoj noveli iz 1902. i dalje sve do Prvoga svjet¬ 
skog rata, kada su gotovo posve nestale (Pavličević, 2010., 323-329). 

Požeška županija jedna je od triju slavonskih koje su postojale u predosmanlijsko 
vrijeme, a obnovljena je u doba Marije Terezije sredinom 18. st., i to pola stoljeća poslije 
oslobođenja. Proširena je nakon utjelovljenja slavonskog dijela Vojne krajine 1881./83. 


23 Pisao je te članke u nastavcima za Kraljevićev Slavonac, prvi časopis u Slavoniji. 

24 U to doba javljaju se robno-novčani odnosi, jača uloga novca. Pojavljuju se na tržištu razni industrijski 
proizvodi, poglavito odječa, obuća i nakit za koji treba novca. Zbog toga svaka uža obitelj više brine za 
svoj osebunjak ili osebac, pa dolazi i do potkradanja zadruge. 

25 Županijska izvješća čuvaju se u knjižnici Hrvatskoga državnog arhiva u Zagrebu. 

i otada je imala šest kotara (Hrvatske županije kroz stoljeća, 1996.). Tri su bila iz gra¬ 
đanske Slavonije, gdje je do 1848. bilo feudalno uređenje i u njemu kmetske kućne 
zadruge (Požega, Pakrac, Daruvar), i tri iz bivše Krajine, gdje su postojale graničarske 
zadruge podložne vojničkoj upravi (Brod, Nova Gradiška, Novska). Prema Zakonu 
ob ustroju... iz 1886., postojale su i podžupanije u Požegi i Pakracu, ali ne i u bivšim 
krajiškim kotarima gdje su u prijelaznom razdoblju postojala okružja. Položaj grada, i 
to onog drugog stupnja, izjednačenog s kotarima, imali su Požega i Brod, kasnije Brod 
na Savi, a u prvoj i drugoj Jugoslaviji, pa i danas, jest Slavonski Brod. 26 

Po veličini ozemlja bila je to najmanja županija u Hrvatskoj i Slavoniji s 4.376 
km 2 prema broju stanovnika među najmanjima s 202.386 ljudi (nakon Ličko-krbav- 
ske i Virovitičke). I prema gustoći pučanstva na km 2 bila je Požeška županija najsla¬ 
bije naseljena, sa samo 30 duša na km 2 , a to je bilo tri puta manje nego što je živjelo 
u Varaždinskoj županiji. Prednjačila je ta slavonska županija po broju postojećih 
kućnih zadruga s preko trideset postotaka, ali je u skladu s tim imala i ponajmanje 
tajno podijeljenih zadruga uz Bjelovarsko-križevačku, što govori o prilično slaboj 
gospodarskoj razvijenosti, tj. da se još uvijek najveći dio žiteljstva bavio poljodjel¬ 
stvom i stočarstvom. Prvo je bilo više zastupljeno u nizinama Posavine, u Požeškoj 
dolini i Poilovlju, a drugo na rubovima požeških gora. 

Izvješća o zadružnim diobama iz Požeške županije vrlo su kratka i oskudna po¬ 
dacima, a osim toga nisu sačuvana sva godišta. Prvo iz 1890. potvrđuje činjenicu 
da postoji „znatan broj diobnih razpravah, koje čekaju na konačno rješenje" te da 
je ono, prema Zadružnom zakonu iz 1889., preneseno na kotarske oblasti. Potkraj 
1890. bio je u tečaju još 1.841 zadružni predmet, riješeno je dotada 612 predmeta, ali 
su se nakupila još 1.232. Kao glavne razloge sporosti u rješavanju izvještač navodi 
„razdor i nesporazumak" među strankama, pa ponekad i prkos te neprestane prigo¬ 
vore na rješenja, a nagodbe su bile vrlo rijetke. 27 Za iduće četiri godine nisu se saču¬ 
vala izvješća, ali broj predmeta od 1.018 potkraj 1895. pokazuje da se ipak ponešto 
riješilo. 28 Međutim, stalno su pridolazili novi predmeti, pa ih je 1894. bilo čak 1.497. 
Izvještač se žali, kao i u drugim županijama, kako su kotarske oblasti preopterećene, 
a da je broj činovnika vrlo skroman i ne može svladati golem broj potajno podijelje¬ 
nih zadruga. 29 Dvije godine kasnije ipak je broj predmeta pao na 810 urudžbiranih, 
ali još neriješenih. 30 Slično je bilo i 1898. godine. 31 


26 U Kraljevini su SHS Požegi, Brodu, Kobašu, Samcu i dr. iz Beograda nametnuli ime slavonski kako ne 
bi bilo hrvatski, ali su istodobno propustili Dubicu i Kostajnicu nazvati hrvatskom nego su ih samo 
imenovali prvim nazivom. Požega je dva puta odbacila to ime, ali, nažalost. Brod nije. 

27 Izvješće Županije požeške za 1890., str. 11. 

28 Isto, 24. 

29 Isto. 

30 Isto, 27. 

31 Isto. 

U posljednje tri godine ovoga izvještajnog razdoblja, tj. 1899., 1900. i 1901., broj 
neriješenih zadružnih predmeta smanjio se sa 748 na 525. Razlozi su stalno isti, i to 
uglavnom pomanjkanje službenika i velik broj drugih upravnih predmeta zbog ko¬ 
jih se perovođe u kotarima ne mogu više posvetiti zadružnim diobama. Prema broju 
potajnih dioba možemo zaključiti da je proces raspadanja zadruga bio nešto usporen 
u bivšim krajiškim kotarima poput Nove Gradiške i Broda, a u građanskom dijelu 
Slavonije to je bilo u Kotaru Pakrac. 32 Požeški kotar već je tada imao najveći broj 
riješenih zadružnih dioba, ali je zbog toga Županija u cjelini imala još uvijek trećinu 
postojećih kućnih zadruga. To je bilo najviše ne samo u Slavoniji nego i u Hrvatskoj 
u cjelini (Zoričić, 1885.). 

U Požeškoj županiji nije se do početka 20. st. ništa bitno promijenilo od onoga 
što je opisano u prethodnom tekstu. Porastao je samo broj žitelja sa 202.836 iz godine 
1890. na 228.096 u 1900. Međutim, nije to bila posljedica prirodnog prirasta nego više 
doseljavanja iz brdskih predjela u Hrvatskoj te sve brojnijeg dolaska Čeha, Slovaka, 
Nijemaca i Mađara iz zemalja tadašnje Austro-Ugarske. 33 

U svim kotarevima (Brod, Daruvar, Nova Gradiška, Novska, Pakrac i Požega) 
bilo je potkraj 1902. ukupno 590 zadruga u diobi, i to najviše u posavskim dijelovi¬ 
ma, poglavito u Novoj Gradiški (170), u Brodu (116) te u Pakracu (100). U skrižaljci 
stoji da je koncem te godino ostalo neriješeno 360 potajnih dioba, ali na istom listu 
veliki župan Nikola pl. Jurković piše kako nijedna dioba nije ostala neriješena. 34 Slič¬ 
ni podaci ponavljaju se i idućih godina, ali ih ne prati obrazloženje. Tako nije jasno 
zašto se broj potajnih dioba u postupku povećao 1905. na 671 te u Kotaru Novska 
na 158. 35 1 1907. je upisano 715 predmeta. Od toga 219 u Novoj Gradiški i 204 u Nov- 
skoj. 36 Isto tako ne znamo zašto je 1907. taj broj naglo pao na samo 157. 37 Slično je bilo 
i 1909., kad su zabilježena čak 1.394 „zadružna diobena predmeta". I tu je prednjačio 
Kotar Nova Gradiška s čak 490 zaprimljenih dioba. 38 

U sljedeće četiri godine taj se porast nastavlja, pa je tako 1910. zabilježeno 1.717, 39 
zatim se 1911. penje na 2.025, 40 1912. na 2.225, 41 da bi 1913. iznosio već 2.242. 42 Neo¬ 
bjašnjiv je pad u prvoj ratnoj godini (1914.) za više od tri puta jer su upisana samo 


32 Isto, 1899., 1900. i 1901. 

33 D. Pavličević. Kretanja pučanstva od 1880. do 2001. U: Kulturna baština Požege i Požeštine, ur. N. Čerti, 
Požega, 2004., 121-127. 

34 Hrvatski državni arhiv (dalje HDA), kutija Požeška županija, 1903., 20. 

35 Isto, 1905., 36. 

36 Isto, 1906., 73. 

37 Isto, 1907., 39. 

38 Isto, 1909., 94. 

39 Isto, 1910., 86. 

40 Isto, 1911., 69. 

41 Isto, 1914., 44. 

42 Isto. 


8 




Radovi Zavoda za znanstveni i umjetnički rad u Požegi, 1(2012), str. 1-19 
D. Pavličević : Kućne/obiteljske zadruge u Požeštini 


652 zadružna predmeta u postupku. 43 Očito je da je baš u to predratno vrijeme pro¬ 
ces raspadanja kućnih zadruga u Požeškoj županiji bio najjači. To potvrđuje i obilna 
građa iz toga doba u arhivima u Požegi i Brodu. Zanimljivo je dodati da su tada 
nabavljeni i prvi pisaći strojevi na kojima su pisani i zadružni raspravni spisi. 

Proces razdruživanja u kotaru Požega (1899. -1918.) 

S obzirom na to da je Požeška kotlina jedna zemljopisno zaokružena i planinama 
zatvorena cjelina, odnosno da se nalazi izvan savskih i dravskih prometnih korido¬ 
ra, u njoj se zadružni život, poglavito u rubnim, planinskim dijelovima, zadržavao 
duže nego u središnjoj Hrvatskoj. Za postojanja Austro-Ugarske i Hrvatske sa Sla¬ 
vonijom u njoj taj je kraj pripadao Požeškoj županiji, kotaru Požega te općinama 
u Pleternici, Kaptolu, Velikoj, Kutjevu i još nekima. Do 1848., dakle za postojanja 
feudalnih odnosa, tu su bile velike gospoštije poput one u Pleternici, Blacku, Kutje¬ 
vu, Brestovcu te dobro grada Požege (Pavličević, 2009.). Prema podacima iz 1880. 
godine. Požeška je županija imala u kućnim zadrugama do 50% pučanstva i nalazila 
se odmah nakon onih predjela slavonske Posavine od Novske do Broda i Županje, 
gdje ih je bilo najviše. 

Ubrzano nestajanje zadruga počelo je potkraj 19. i u početku 20. st. sve do konca 
rata 1918. godine. Navest ćemo nekoliko primjera iz povijesnih arhiva u Požegi i 
Slavonskom Brodu koji to potvrđuju. Obradit ćemo dvije skupine kućnih zadruga. 
Najprije one u dolini oko Pletemice koje su se uglavnom raspale do Prvoga svjet¬ 
skog rata, a zatim onu u podgorskim selima na sjeveru Požeške kotline oko Kutjeva, 
Kaptola i Velike do Stražemana koja se smjestila podno južne, prisojne strane pla¬ 
nina Krndije i Papuka. Na tome su području neke kućne zadruge dočekale i Drugi 
svjetski rat, bilo kao redovne ili tajno podijeljene. Uzet ćemo u obzir samo rijetke 
slučajeve poput zadruge Perak iz Požeških Sesveta čije su žalbe završile čak kod ze¬ 
maljske vlade u Zagrebu, zatim nekoliko zadruga iz Peternice, zadruge oko Kaptola 
i Stražemana, i na koncu dodati što je o toj problematici zapisao seljak Ivo Čakalić iz 
sela Doljanovaca kod Kaptola. 

Kao primjer na kakve su sve teškoće nailazili zadrugari prilikom diobe te op¬ 
ćinske, kotarske i druge oblasti u svezi s tim uzet ćemo zadrugu Perak iz Požeških 
Sesveta, kbr. 12, tada u općini Kutjevo (danas spada pod grad Pleternicu). Počela je 
službena dioba 1899. i trajala je četiri godine, 44 iako je već bila potajno podijeljena. 
Prema zapisniku Općine Kutjevo od 3. ožujka 1900., posvjedočili su susjedi „da u za¬ 
druzi Perak već 2-3 godine vlada nemir i nesloga, a osobito u posliednje vrieme, tako 
da Petar (Perak) nije mogao dulje obstati u zadruzi, te je namjeravao otići iz zadruge 


43 Isto. 

44 Spis u HDA Slav. Brod, područni Odjel u Požegi, fond Kraljevska kotarska oblast u Požegi 1867.-1918., 
kutija 115. (U daljem tekstu HDA-SB, PO. Požega, br. kutije, br. spisa i godina). 

i tražiti stan". 45 Međutim, Lojzo, Ivan i Franjo (Perak) navode da je Petar ponovno 
zahtijevao diobu iz obijesti jer je dobio sa ženom iz zadruge Brblić osebac i postao 
„bogat čovjek" koji bi htio svoj dio u zadruzi Peraka prodati. 46 

Problem je bio i u tome kako će zadruga Perak vratiti dug koji je imala prema 
Zemaljskoj naukovnoj zakladi u Kutjevu te Flrvatsko-slavonskoj otkupnoj zakladi 
ako se zadruga podijeli na četiri dijela. Nije bilo jasno koji će kućni broj (kbr.) dobiti 
diobenici te kako će se upisati dvije loze kao zadruga ili kao samovlasnici. 47 Godine 
1900. dobili su svi kbr., ali još nisu bili provedeni gruntovno. To je riješeno u srpnju 
1900. godine. 48 Trošak je platio za sve četiri loze Petar, a njemu su to trebale ostale 
loze vratiti. Kotarska oblast još je 1899. utvrdila da su bili još prije 17 - 18 godina 
dogovorno potajno podijeljeni. 49 Godine 1900. za diobu i gruntovno provođenje kao 
zadruga bila su trojica, a Petar samo za diobu. Oni su se u duhu zadružnog Zakona 
iz 1889. žalili (čl. 38.) da su u zadruzi većina i da Petar sam ne može provesti diobu. 50 
Situaciju je još više zamrsio zapisnik Općine Kutjevo o diobenoj nagodbi iz 1899. 
prema kojoj, a na temelju rodoslovlja, ispada da je bilo po precima iz 1837. čak pet 
diobenih grana. 51 To je pokušala riješiti kotarska oblast u Požegi te je pozvala 1900. 
predstavnike loza na saslušanje. I opet su svi bili protiv diobe osim Petra. On je 
zahtijevao da se potajna dioba „raspiše", tj. poništi, a njegov dio upiše na njega kao 
samovlasnika. Ostali su bili za raspis, ali nisu htjeli zemlju upisati na njega kao sa- 
movlasnika nego na zadrugu. 52 Uslijedile su obostrane žalbe i Kotaru i Požeškoj žu¬ 
paniji jer se Petar iselio iz zadruge, našao stan, ali je došao na zadružni tavan i odnio 
suho meso i slaninu. Uz to je Petar uputio i poseban utok sa željom da dokaže kako 
on s drugim lozama i nije u rodu i da zato može istupiti iz zadruge i dobiti svoj dio. 53 

U rujnu 1900. i Zemaljska vlada odlučuje da se IV. loza vodi kao glavna, da se 
na nju odnosi većina duga, a ostale su tri sporedni dužnici. 54 U siječnju 1901. one 
odbijaju snositi trošak diobe. U ožujku 1902. kotarska oblast u Požegi vodi raspravu 
na kojoj je bio nazočan često puta spominjani dr. Dragutin Tončić kao predstavnik 
Kr. zemaljske vlade iz Zagreba. Temeljni zahtjev bio je konačno rješenje višegodiš¬ 
njeg spora, odustajanje od svih utoka (žalbi) obiju strana, što je i prihvaćeno. Imućni 
Petar platio je sve troškove (mjernika i dr.), a predstavnici ostale tri loze složili su se 


45 Isto, Zapisnik općine Kutjevo, 20. veljače 1899. 

46 Isto, zapisnik od 3. ožujka 1900. 

47 Isto, dopis Kotarske oblasti u Požegi Općini Kutjevo. 

48 Isto, Diobeni list zadruge Perak od 9. srpnja 1900. 

49 Bile su to potajne diobe koje nisu bile prijavljene ni poreznim ni sudskim organima, što je izazivalo 
velike teškoće u plaćanju poreza te česte sudske sporove. 

50 HDA-SB, PO. Požega, zapisnik Kot. obi. u Požegi od 13. travnja 1889., 7,1900. 

51 Isto, zapisnik Općine Kutjevo od 20. veljače 1899. 

52 Isto, zapisnik Kotarske oblasti u Požegi od 17. ožujka 1899. 

53 Isto, utok Petra Peraka od 26. srpnja 1900. 

54 Isto, spis Hrv.-slav.-dalm. vlade br. 13828 od 10. rujna 1900. 

i sva četvorica osobno su potpisala rješenje. 55 1 tu nije sve bilo gotovo jer se Petar već 
prije žalio smatrajući da takvo rješenje nije u duhu odredaba zadružnog Zakona iz 
1889. i da će samo povećati sukobe i mržnju među podijeljenim lozama. 56 Ujesen te 
1902. izašlo je i posebno povjerenstvo „na lice mjesta". Nakon toga svi su potpisali 
konačno rješenje i upis u gruntovnicu osim Petra, koji je uskratio potpis smatrajući 
da se silom ne može održavati zadruga. 57 

U Pletemici, koja je 1894. dobila željezničku vezu s glavnom prugom Zagreb - 
Vinkovci, podravskom prugom do Našica i krakom do Velike preko Požege, kućne 
zadruge nestaju do Prvoga svjetskog rata. Uzet ćemo nekoliko primjera starosjedi¬ 
lačkih zadruga kao što su to bili Stanići, Pavlovići, Raljušići i Tomići. Tako je ko¬ 
tarska oblast u Požegi u ožujku 1906. odbila utok Ane udove Mačković, preudane 
Lončarević, a rođene u zadruzi Stanić, kbr. 131 u Pleternici, u svezi s razlazom te 
zadruge iz koje je ona tražila dio. Rješenje je doneseno u skladu sa zadružnom nove¬ 
lom iz 1902. i zakonom iz 1889. s kojim se ona odbija „sa razloga što je Ana Lončare¬ 
vić rod. Stanić izudajom prestala biti članom zadruge Stanić kbr. 131." 5S 

Godine 1908. gruntovno je podijeljena dotad tajna zadruga Pavlović iz Pletemi- 
ce kbr. 27. Dijelila se na tri loze, na Ivana, Stjepana i Nikolu kao nositelje, a sve su tri 
ponovno upisane kao zadruge i tako su se vodile sve do 1941. godine. 59 Iste je godi¬ 
ne gruntovno provedena i zadruge Raljušića, Pleternica kbr. 137, koja se dijelila na 
dvije loze. Druga loza, kojoj je bio predstavnik Stanko, upisana je kao samovlasnik, 
a kako je bio u Americi, zastupao ga je kao skrbnik Nikola Radonić. Ta je zadruga 
dotada bila tajno podijeljena, a tada je raspisana. 60 Tako je bila raspisana i zadruga 
Tomić, Pleternica, kbr. 39, dotad potajno podijeljena. Prva je loza Ivanova bila upisa¬ 
ne kao zadruga i imala je 11 članova, a druga Mijina kao samovlasnička. 61 

Dodat ćemo tu i jednu rijetkost. Naime, u Tončićevu elaboratu o zadrugama 
(Tončić, 1925.) bilo je navedeno kako su postojale i zadruge doseljenih Nijemaca, 
Mađara i drugih. Bila je jedna i ovdje, i to zadruga Schultz iz tadašnjih Njemačkih 
Mihaljevaca kraj Požege (danas Novi Mihaljevci). Oni su prihvatili način života do¬ 
maćeg pučanstva kao i zadružni sustav. Godine 1894. njihovu diobu rješavala je 
Kr.(aljevska) kotarska oblast u Požegi i ustvrdila da postoje dvije loze. 62 Jednu je 
predstavljao Josip (Josef) Schultz iz Jakšića, a drugu Franjo, Ivan i Malča te Franjo 


55 Isto, zapisnik kotarske oblasti u Požegi od 21. ožujka 1902. 

56 Isto, utok P. Peraka od 16. siječnja 1900. 

57 Isto, 12. studenoga 1902. 

58 HDA-SB, PO. Požega, Kr. kotarska oblast u Požegi, br. 3362 od 20. ožujka 1906. Djevojka je prilikom 
udaje dobila miraz i time izgubila zadružna prava. 

59 Isto, kut. 114/1908. Zadruge su se u građanskoj Hrvatskoj i Slavoniji dijelile na loze, grane ili rozgove 
prema sinovima, a u Vojnoj krajini na glave, tj. na sve odrasle muške članove zadruge. 

60 Isto, kut. 119/1908. 

61 Isto, kut. 126/1908. Po novom zakonu iz 1899., mogla se jedna grana podijeljene zadruge upisati opet 
kao zadruga. 

62 Isto, Kr. kotarska oblast u Požegi kut. 121. br. 1059/1894. 


11 




Radovi Zavoda za znanstveni i umjetnički rad u Požegi,1 (2012), str. 1-19 
D. Pavličević : Kućne/obiteljske zadruge u Požeštini 


Gamel, svi iz Mihaljevaca. Međutim, zadruga je imala ukupno devet jutara i nije bilo 
moguće osigurati svakoj diobenoj strani najmanju zemljišnu izmjeru ili minimum. 63 
Druga loza, osim toga, nije dopuštala podjelu jer se Josip prije oko 35 godina odselio 
u Jakšiće, pa je tom prilikom dobio dvije krave i deset forinti u novcu. Svima je, s 
obzirom na to da su bili nepismeni 64 , objašnjeno da nemaju uvjeta za diobu, i to s 
obrazloženjem: 1. Josip je 33 godine bio izvan zadruge, pa mu je prestalo članstvo, 2. 
nije imao ovlaštenje na zadružni imetak, 3. jer je zadružna većina bila protiv diobe i 
4. jer bi se diobom prekršila zakonska odredba o najmanjoj zemljišnoj izmjeri. 65 

Iako su se opisani zadružni slučajevi odigravali u razdoblju do 1918., obradili 
smo ih zbog navedenih posebnosti, a u daljnjem ćemo tekstu ponešto reći o kućnim 
zadrugama u Požeštini u razdoblju između dvaju svjetskih ratova. Tako Ivo Franić 
kao etnolog i rođeni Požežanin opisuje nekoliko zadruga u selu Frkljevcima kraj 
Pleternice i u selu Sapna, tada u Općini Begtež, danas Općina Čaglin (Franić, 1936., 
105-135). Za zadrugu Katić, kbr. 32 u selu Frkljevcima, piše da je postojala još 1936. 
godine. Bile je to manja i po imanju skromnija zajednica s 12 članova i samo 10 ju¬ 
tara zemlje. Rijetka je bila po tome što joj je kućegospodarom bila žena, baba Birda, 
koju su uvažavale vlasti jer je kuću vodila „odlično i sa puno samosvijesti". Iako se 
podijelila 1914. godine, ona se nije gruntovno upisala, kao zadruga su djelovali i 
Banovići, kbr. 18 u istom selu. Posebnost kod njih bio je automatizam u izboru gos¬ 
podara. Kućegazdom je postajao najstariji muškarac i to je ostajao do konca života. 
Isto je tako njegova žena automatizmom postajala gazdarica. Inače, tu u zadružnim 
pitanjima žene nisu imale pravo glasa. Postojao je samovlasnički posjed i nazivao se 
osebac (Franić, 1936., 106). 

Po obradivoj površini i broju članova bila je tada najveća zadruga ona Vuksa- 
novića u selu Sapna, kbr. 49. Imala je 88 jutara zemlje i 26 članova u družini. Franić 
ističe kako je, za razliku od šokačkih ili u požeškom kraju šijačkih 66 zadruga, ova bila 
„srpsko-pravoslavna", a njihova usmena predaja govori da su podrijetlom iz Crne 
Gore i da su došli u doba seobe patrijarha Čamojevića potkraj 17. stoljeća. Zaštitnik 
im je bio sv. Nikola (krsna slava). Takav običaj katoličke obitelji i zadruge nisu u 
pravilu imale nego su slavile crkveni god (kirvaj) kao npr. Pleternica sv. Nikolu. 
Kao posebnost istaknuo je opisivač izbor starješine zadruge: „Kad umre kućegazda. 


63 Zadruga se po zakonu nije mogla dijeliti, ako nije imala dovoljno zemlje, tako da svaka diobena grana 
dobije po najmanje šest jutara. 

64 Obično su doseljeni Nijemci bili kad su došli pismeni kao npr. u selu Johannisbergu kraj Slatine znali 
su i latinicu i goticu u početku 19. st. Do konca stoljeća to je selo postalo Ivanbreg i svi su bili nepisme¬ 
ni (Stojsavljević, Zagreb, 1973.,40). 

65 HDA-SB, PO. Požega kut. 121. 

66 U Požeštini je tijekom 19. i u prvoj polovici 20. st. uobičajen lokalni naziv za stanovnike bio Šijaci, a 
manje Šokci, koji je češći u brodskoj Posavini sve do Županje. Oba naziva nisu objašnjena po postan¬ 
ku. Narod govori da su Šijaci bili oni seljaci koji su ovratnike na košuljama vezali otraga, sa šije. Bliže 
je istini da su Šijaci bili prastanovnici Požeštine prije dolaska Osmanlija, a Šokci doseljenici iz Bosne 
nakon oslobođenja Slavonije od Turaka 1687. godine. 

dođe općinski bilježnik i u njegovoj prisutnosti biraju zadrugari novoga kućegazdu 
- doživotno. Obično se o probicima zadruge dogovaraju 3 najstarija člana (očevi) 
Mile, Nikola i Petar s djedom Maksimom (starješinom)." (Franić, 1936., 106). 

U Općini Kaptol i okolnim selima koja leže neposredno uz južne obronke plani¬ 
ne Papuk zadružni se život zadržao duže nego u dolini koju ovdje nazivaju Polja- 
dijom. Tu je anketu o zadrugama obavio, prema mojoj molbi, Mato Nosić, profesor 
iz Kaptola, u početku osamdesetih godina 20. st., kad su još živjeli bivši zadrugari. 
Prema njegovu svjedočenju, postojala je u Kaptolu još 1933. zadruga Matešića, u 
selu Komarovcima se zadruga Petrića održala do ratne 1943. godine, u Ramanov- 
cima se zadruga Miletića održala do 1924.; zadruga Vidića u Bešincima do 1930.; u 
Alilovcima zadruga Ciganovića do 1926., kad se podijelila. U selu Podgorju bilo je 
nekoliko zadruga. Najveća od njih - Spejići - raspala se 1920. na osam samostojećih 
domaćinstava. Materijalnih ostataka (kuća, gospodarskih zgrada i dr.) gotovo da 
se i nije sačuvalo jer su u diobama srušene, podijeljene, a kako su bile izgrađene od 
sirove opeke (ćerpiči) ili od drva, nisu bile trajnije vrijednosti. U vezi s nestajanjem 
zadruge izvještač je primijetio činjenicu da se istodobno od 1867. pa nadalje na bivša 
zadružna kućišta i zemlju naseljavaju Cesi (i Moravci) koji su bili privučeni kakvo¬ 
ćom zemlje i njenom niskom cijenom. 67 

U selu Vetovu nedaleko od Kaptola postojala je do 1922. zadruga Džebić koja se 
razišla sporazumno obavivši raspis u općini. Razlozi razlaza dvostruki su, o čemu 
izvještač piše: „Kao razlog raspada zadruge Draga i Đoko Džebić navode neslogu, 
naročito među ženama, te brojnost zadruge. Bilo je previše ljudi, više nisu imali 
mjesta za nove kijere za mlade parove pa su po dva oženjena brata spavala u istom 
kijeru." 68 Drugom anketom dobili smo podatke o zadružnom životu u selu Straže- 
manu, zapadno od Velike. 69 Tu je još do 1928. postojalo pet velikih kućnih zadruga. 
To su bili: Damljanovići, Ivačevići, Ivanešići, Ulafići i Vargeši. Najmanja od njih ima¬ 
la je 13, a najveća 40 članova. To su bili Ivanešići, koji su se razišli na četiri loze 1928. 
godine iz istih razloga kao i Džebići u Vetovu. Toliko su se bili razrodili da su se 
već mogli uz pristanak župnika i međusobno ženiti i udavati. Imali su oko 90 jutara 
zemlje i vlastitu šumu na Papuku. 70 

Iako se zadruga Čakalića razišla 1912. godine, ona se često spominje kad se go¬ 
vori o zadružnom životu, običajima, pjesmama, poslovicama iz seoskog života u 
Požeškoj kotlini. To je zbog njezina najuglednijeg člana Ive Čakalića (rod. 1891.), koji 


67 Rukopis ankete M. Nosića u mojoj je pismohrani. U Kaptolu i danas postoji veći broj potomaka dose¬ 
ljenih Čeha koji su sačuvali svijest o svojoj nacionalnoj pripadnosti. 

68 Iz opisa M. Nosića. 

69 Drugu anketu proveo mi je pok. F. Potrebica uz pomoć svojih učenika-gimnazijalaca, također osam¬ 
desetih godina. Koristio sam se izvještajem učenice Đurđice Štokić. 

70 Isto. Bila je to po brojnosti najveća kućna zadruga u Požeštini, a ujedno i najimućnija. Imali su devet 
pari voznih konja te 360 ovaca, mnogo svinja, peradi i dr. 

je kao samouk seljak zabilježio neka svoja sjećanja i zapažanja koja imaju literarnu, 
društvenu, zavičajnu i tradicijsku vrijednost. 71 Proživio je u zadruzi prvu 21 godinu 
života i zapisao: „Ja pamtim još one stare zadruge u selu gdje je bilo po 20 do 30 
osoba, a još pamtim u selu Golobrdu gdi je bila zadruga Ivica i tu je bilo 50 osoba u 
kući." 72 Čakalić slikovito opisuje kako se zimi u velikoj zadružnoj sobi tkalo na neko¬ 
liko stanova, kako se ljeti mlatilo (vršilo) žito s brojnim mlatiteljima i po taktu, a za 
odmora je burence s rakijom išlo od usta do usta, pa zatim kako su nekoć zadruge u 
selu cvale i u „prvom ratu sve propale". Zanimljiv je i slučaj raspada njegove matič¬ 
ne zadruge. On o tome piše: „Kad je rat svršio, kad je brat kući došo (1918.) uplašio 
se moje muške diče, a on je imao tri ženske, a bili smo zadruga, u kući imali smo 18 
jutara zemlje, jer se bojo, kad bi mu se ćeri udale, da ne bi imale dila, 73 nego da bi sve 
mojima ostalo, ali kad se odilio, za dva miseca umre mu žena." Shvatio je Čakalić da 
su i osebunjci bili često uzrok diobe i zato je napisao još jednu mudru, iskustvenu 
izreku: ,,U kojoj se kući vode osepci, tu kuća ode brzo u rasulo." 74 

U ovom odlomku o zadrugama u Požeštini, koju ponajbolje poznajem, obradio 
sam samo karakteristične slučajeve dioba i nestanaka kućnih zadruga potkraj 19. i 
na početku 20. st., gotovo se može reći znakovite obrasce. Ako bi se moglo na teme¬ 
lju proučene građe zaključivati o broju i veličini zadruga, onda se može reći da je u 
tom kraju nestalo velikih i brojnih zadruga, da su ostale one koje su bile uglavnom 
jednoobiteljske, iako su se vodile kao zadruge, a i takvih nije bilo više od pet posto. 

Kako je razriješena zadruga Buturac iz Djedine Rijeke? 

Budući da su kućne zadruge bile nakon rata 1945. stavljene izvan zakona s 1941. 
godinom, sudovima su ostavljene otvorene ruke za njihovu što bržu likvidaciju. 
Iako su se sudski postupci trebali još uvijek voditi po zakonskim propisima iz 1889. 
i 1902., na to nije nitko obraćao mnogo pozornosti i većina žalbi na rješenja nije pri¬ 
hvaćena, pa čak na njih nije ni odgovoreno. Rješavali su se samo slučajevi kada su 
stranke imale odvjetnike koji su to ishodili ili, ako su bili dobro plaćeni, dobili su 
neki rješenja i imovinu bez obzira na pravne činjenice. 

To potvrđuju uvjerljiva sjećanja Lojze Buturca, umirovljenog diplomiranog in¬ 
ženjera iz Siska, brata poznatog crkvenog povjesničara dr. sc. Josipa Buturca. Lojzo 
je rođen 1926. u zadruzi Buturaca u selu Djedina Rijeka kraj Ruševa u tadašnjem Po¬ 
žeškom kotaru, pa iako je u zadruzi boravio, radio i iz nje se školovao, kad je potajna 
dioba nakon Drugoga svjetskog rata provedena, nije dobio svoj dio. Prenosimo dio 
njegova opisa o nestanku zadruge Buturaca: 


71 O Ivi Čakaliću vidi Požeški leksikon, 50. 

72 Koristio sam se rukopisnom ostavštinom I. Čakalića koja se čuva u Gradskom muzeju u Požegi. 

73 Dil je dio, rabi se i pojam tal po njemačkom Teil, a djevojka koja je imala dobar miraz zvala se u Slavo¬ 
niji talaruša. 

74 I. Čakalić, ostavština. Osebac je mjesni naziv za osebunjak. 

„Antun Buturac (1875. - 1929.), moj otac, vodio je poslovanje zadruge od djedo¬ 
ve smrti (1913.) pa do svoje smrti, 1929. godine. Vodio je brigu o poslovima, ali ne 
više na način kako su to gazde radile ranije u kućnim zadrugama. Antun se oženio 
1903. s Franjkom rođenom Svoboda iz Grabarja. Antunova punica, također Franjka, 
podijelila se u Grabarju sa svojim sinom Rudolfom, svoj dio zemlje prodala i u Dje- 
dinoj Rijeci joj je zet Antun za njezine novce sagradio kuću i kupio 6 jutara zemlje. 
Ta je zemlja u gruntovnici uknjižena na Antuna i Franjku Buturac, a u naravi to je 
bio osebac moje mame Franjke. 75 

Stric Mato je 1923. godine, pokraj naše kuće, sagradio sebi kuću. Dvije godine 
kasnije, 1925. godine, odvojio se od naše obitelji i živio je sa ženom i djecom u svojoj 
kući. Zemlju nismo tada dijelili pa se ona i dalje vodila kao zadružna. Ali kod vr¬ 
šidbe smo vodili računa da slažemo kamare 76 žita odvojeno zadružnu a odvojeno 
osebačku. 77 Nakon vaganja, zadružnu pšenicu smo dijelili sa stricem, svakome pola, 
a osebačka je u cijelosti pripala nama. Otac Antun je umro 1929., pa smo mi njegova 
djeca, negdje oko 1935. godine, napravili potajnu diobu između strica Mate i nas, 
sinova pokojnog Antuna. Podijelili smo svakomu polovicu, vodeći računa da svako 
dobije i polja i livade i voćnjaka i vinograda. 

Možda je to bilo negdje oko 1950. godine, bio sam tada student, dobili smo oba¬ 
vijest od tadašnjih vlasti da su kućne zadruge po nekim propisima prestale postojati 
1941. godine, pa smo pozvani da nekadašnje tajne diobe osnažimo u stvarne. 78 Da se 
zemlja podijeli onima zadrugarima, koji po propisima imaju na to pravo. Sjećam se 
da nismo pozvani u sud nego u ured požeškog odvjetnika Đure Kuntarića, 79 pa nam 
je on tumačio tko nema, a tko ima pravo naslijediti imovinu kućne zadruge Buturac, 
koja se vodi na Stjepana Buturca i njegove nasljednike: sinove Ivana i Stanka, unuke 
Matu, Antuna i njihovu djecu. 


75 Buturci su doseljenici iz Hrvatskog primorja i Like u početku 18. st. Po podrijetlu su bili Bunjevci koji 
su popunjavali prazna selišta nakon odlaska islamiziranog pučanstva iz Slavonije. Osim njih doselili 
su se u Slavoniju i Tadijanoviči, Mesiči, Došeni i još neki rodovi. Snaha Franjka, rođ. Svoboda, bila 
je potomak doseljenih Čeha, a imala je kao udavača poveći osebac. Ona je bila prva snaha u zadruzi 
Buturaca koja je smjela ravnopravno sjesti za stol s muškim zadrugarima i nije im morala prati noge 
po dotadašnjem običaju ili adetu. 

76 Kamare su bile veliki stogovi snopova poženjene pšenice koji su se složili u obliku kuće u dvorištima 
vlasnika prije vršidbe. 

77 Osebačka imovina osebujno je ili pojedinačno vlasništvo užih obitelji, a sastojala se uglavnom od mi¬ 
raza koji je kao pokretnu ili nepokretnu imovinu donijela snaha. 

78 Odlukom AVNOJ-a poništeni su svi „buržoaski" zakoni, pa i oni zadružni, i to s 10. travnja 1941., kad 
je bila proglašena NDH. 

79 Dr. Đuro Kuntarić (Požega, 1893. - Požega, 1983.) bio je vrlo ugledan pravnik, odvjetnik, publicist, 
izdavač Požeških novina i pisac nekoliko članaka o požeškom kraju. Godine 1939. izdao je knjigu Zadrn- 
garstvo koja je tiskana u Požegi. U njoj je zastupao tezu da se Hrvatska između dvaju zala, liberalnog 
kapitalizma i komunizma, može spasiti samo udruživanjem snaga, zadrugarstvom. Objavljena je po 
proglasu Banovine Hrvatske kada domoljub Kuntarić piše: "Hrvatska je opet svoja!" (O Kuntariću 
vidi Požeški leksikon, 146). 

Za kćeri Stanka Buturca, Luču, Milku i Julu, rečeno je da nemaju nikakvo pravo, 
jer su se izudale iz zadruge. Jednako tako nema nikakvo pravo Ivanova kći Jelica, 
koja se udala u Ruševo. Zatim, Antunove kćeri, moje sestre Marica i Dragica, rečeno 
je da su i one udajom izgubile pravo na zadružnu imovinu. Za sinove Anuna Butur¬ 
ca, moju braću, Josipa, 80 Ivicu i Franju, rečeno je da su napustili zadrugu i zaposlili 
se izvan sela, pa ni oni nemaju više nikakvih prava na zadružnu imovinu. Nisu tada 
spominjali moga strica Matu niti njegova sina učitelja Stjepana, koji su davno napu¬ 
stili selo i bili daleko od kućne zadruge, ali sam mislio da isto pravilo vrijedi kao i 
za moju braću. Nisu spominjane ni pastorke djedovoga brata Stanka, jer nisu nikada 
ni bile članovi zadruge. Nisu spominjali ni mene, ali se ja nisam bunio, jer sam pret¬ 
postavljao da će svu zadružnu imovinu naslijediti moj brat Karlo, odnosno njegova 
djeca, jer je brat Karlo svu tu zadružnu zemlju obrađivao sve do rata, i onu koju je 
tajno odvojio djedov brat Stanko i ono što je odvojio tajno stric Mato. A postojala je 
tada i neka parola da zemlja treba pripasti onima koji je obrađuju. 81 

Međutim, kad sam primio sudsko rješenje, veoma sam se iznenadio i razočarao. 
Zemlja, koja je 1905. tajnom diobom pripala Stanku Buturcu, sada je dodijeljena jed¬ 
noj Stankovoj pastorki. I to ne Juli i Mandi, koje su jedno vrijeme živjele u Djedinoj 
Rijeci i udale se iz zadruge, nego pastorki Mari, koja se udala prije svoje mame Kate, 
pa nije nikada ni jednoga dana živjela u zadruzi. Drugo razočaranje je što za mene 
u rješenju piše da sam napustio zadrugu, pa da nemam pravo na zadružnu imovi¬ 
nu. Ali ja nisam bio niti zaposlen niti sam imao neko drugo mjesto stanovanja, a za 
vrijeme ljetnih praznika sam se i te kao znojio u žetvi. S druge strane, rješenje daje 
mojemu stricu, odnosno njegovome sinu učitelju, sva prava iako nikada u zadruzi 
nisu ništa privređivali nego godinama bili zaposleni u drugim mjestima izvan sela. 
Zalile su se na to rješenje Stankove kćeri, žalile su se i pastorke, koje su jedno vrijeme 
živjele u zadruzi, žalio sam se i ja, ali su sve žalbe odbijene bez pravoga obrazlože¬ 
nja. 82 Pastorka Mara i stric Mato su odmah prodali ono što im je dodijeljeno, pa nam 
se naš posjed, naša djedovina, koju smo do tada obrađivali, smanjila na manje od 
polovice. Tako je došao kraj nekada uglednoj i uspješnoj kućnoj zadruzi Buturaca u 
Djedinoj Rijeci." 

Na ovome primjeru pokazuje se kako su nove, tzv. narodne vlasti nakon rata 
1945. doslovce rastjerivale rijetke ostatke kućnih zadruga i njihove zajedničke imovi- 


80 Josip Buturac bio je poznati hrvatski crkveni povjesničar i arhivist koji je naš kraj zadužio brojnim 
radovima, ponajvećim uz Julija Kempfa. 

81 Parola je glasila: „Tvornice radnicima - zemlja seljacima!" Međutim, uskoro, poglavito od 1946., po¬ 
čela je politička akcija zvana kolektivizacija sela, a to je značilo oduzimanje zemlje seljacima i davanje 
seljačkim radnim zadrugama. 

82 Taj podatak potvrđuje opravdanu pretpostavku da je pitanje zadruga i uknjiženje njihove bivše imo¬ 
vine bilo prepušteno samovolji sudskih organa koji su često, kako je to u nas bilo uobičajeno, bile 
podložne mitu i korupciji. U narodu je tada bilo uobičajeno pravilo: „Tko maže, taj se i vozi!" Naime, 
seljačka su se kola podmazivala kolomazom od nerafinirane nafte. 


16 




Radovi Zavoda za znanstveni i umjetnički rad u Požegi, 1(2012), str. 1-19 
D. Pavličević : Kućne/obiteljske zadruge u Požeštini 


ne koju su uz mnogo nedoumica ubrzo pretvarale u pojedinačnu kako bi uskoro mo¬ 
gle na tobožnjem zadružnom načelu ustrojiti seljačke radne zadruge po sovjetskom, 
komunističkom obrascu kolektivizacije sela. Od 1946. nadalje nasilno se osnivaju 
takve zadruge, zapravo naši kolhozi, kojih su se jugoslavenski komunisti neslavno 
odrekli 1953. godine. 

Zaključak 

U Hrvatskoj su postojale četiri vrste zadruga. Prvo su stare kučne, obiteljske 
zadruge koje vuku svoje korijene iz rodovskog društva. Drugo su proizvođačko- 
potrošačko-kreditne zadruge koje se osnivaju potkraj 19. i u početku 20. st. po eu¬ 
ropskim uzorima, a koje pomaže Katolička crkva i Hrvatska seljačka stranka. Treče 
su seljačke radne zadruge (SRZ) po sovjetskom, kolhoznom uzoru (1946. - 1953.) i 
četvrto opče poljoprivredne zadruge (OPZ) kao kooperativne jedinice večih poljo¬ 
privrednih kombinata (PIK-ovi). 

Kučne ili obiteljske zadruge proizvodne su i životne zajednice više obitelji i ge¬ 
neracija na zajedničkoj zemlji koja je u načelu nedjeljiva i neotuđiva. Na čelu joj je 
kučni starješina ili gospodar kojega demokratskim putem biraju svi odrasli zadru¬ 
gari. Ako je zadruga prerasla svojim brojem granice opstojnosti, ona se, poput pče¬ 
linjeg roja, mogla dijeliti. U građanskoj Hrvatskoj ona se dijelila na loze ili obiteljske 
grane, a na području Vojne krajine po odraslim, muškim glavama. Iako su kučne za¬ 
druge postojale u svim okolnim, poglavito južnoslavenskim zemljama, samo su one 
u Hrvatskoj i Slavoniji bile zakonski normirane po običajnom, zadružnom pravu. 

Kučne zadruge odvajkada su postojale i u Požeštini, koja je jedna zaokružena 
zemljopisna cjelina. To potvrđuju i zapisi o njima koje su 1782. objavili budimski 
profesori, a 1863. ih je vjerno oslikao Kajo Adžič-Pleterničanin te u prvoj polovici 20. 
st. seljak-pisac Ivo Čakalič i etnolog Ivo Franič Požežanki. 

Proces raspadanja kučnih zadruga kao izdanaka feudalnog ili čak rodovskog 
društva počinje ukidanjem feudalnih odnosa kmetske zavisnosti 1848. godine Je- 
lačičevim Banskim pismom. Nastavlja se od sedamdesetih godina, kad su doneseni 
liberalni zakoni, a dovršava koncem 19. i na početku 20. stolječa. Do konca Prvoga 
svjetskog rata i nestanka Austro-Ugarske i Hrvatske kao banovine u njoj 1918., ra- 
strojile su se gotovo sve veče zadruge. Međutim, ostalo ih je ipak ponešto u slavon¬ 
skoj Posavini, ali i u Požeškoj kotlini, poglavito u selima podno Papuka i Krndije. 
Proces potajnih i javnih dioba i sve teškoče u svezi s tim možemo dobro pratiti pre¬ 
ma dokumentima koji su se sačuvali u područnim odjelima Hrvatskoga državnog 
arhiva u Brodu i Požegi, ali i anketama koje je autor proveo početkom osamdesetih 
godina 20. st. 

Kao primjer planskog pretvaranja bivših zadružnih imanja u pojedinačna koja 
su provodile nove, socijalističke vlasti nakon 1945. kako bi se stvorilo plodno tlo za 

nastanak seljačkih radnih zadruga može poslužiti sjećanje bivšeg zadrugara Lojze 
Buturca iz Djedine Rijeke kraj Ruševa. To su u Požegi provodili odvjetnici s pozna¬ 
tim dr. Đurom Kuntarićem na čelu, koji je još 1939. poslije proglasa Banovine Hrvat¬ 
ske izdao u Požegi knjigu Zadrugarstvo. 

Extended Families / Communal Households in the VVider Požega Area 

Summary 

Based on original documents from the Požega archives and statements given by con- 
temporaries (Piller-Mitterpacher - 18 lh ct., K. Adžić - 19 th ct v I. Čakalić - 20 fc ct.), as well as 
a survey from the 1980s, the author systematically describes communal households and 
the causes of their disintegration at the tum from the 19 th to the 20 lh ct. This process started 
in 1848, with the abolishment of feudalism, and ended in 1918, when almost ali communal 
households disappeared. The focus has been put on the changes to the bourgeois commod- 
ity-money relations and the secret divisions of communal households, which had not been 
recorded in the land registries, and had therefore caused difficulties regarding tax paying; 
the judicial system; excessive expenses; and, in general, the impoverishment of the village. 
Finally, the negative treatment of communal households and their realties by the socialist 
authorities after 1945 is described; by making them disappear, the authorities attempted 
to prepare fertile land for establishing collective farms - copies of the Soviet system in the 
framework of the collectivisation of agriculture. 

Keywords: extended families / communal households; wider Požega area; division; 
disappearance. 

